Russell Bentley

**Russell Bonner Bentley III, hüüdnimega "Donbassi kauboi"** (20. juuni 1960, Austin, Texas, USA – 8. aprill 2024, Donetsk, Ukraina) oli Ameerika Venemaa-meelne sõdur, kes teenis Vostoki ja Spetsnazi ​​pataljonides aastatel 2014, 2015 ja 2017 Venemaa kontrolli all oleva Donetski Rahvavabariigi poolel. Ta oli YouTuber kuni oma kanali kustutamiseni 2022. aasta alguses ja töötas sõjakorrespondendina Venemaa riiklikus uudisteagentuuris Sputnik. 8. aprillil 2024 tapeti ta Vene sõdurite poolt Venemaa poolt okupeeritud Donetskis.
## Biograafia
Sündis jõukasse ülemklassi perekonda elitistlikus Dallase eeslinnas Highland Parkis. Teismelisena asus lugema vasakpoolset kirjandust ja temast sai sotsialist. 16-aastaselt käis ta ühe semestri keskkoolis, enne kui koolist välja langes. Hiljem sooritas keskkooli lõpueksamid ja 20-aastaselt veenis isa teda liituma USA armeega. Ta teenis armees kolm aastat ning oli paigutatud Louisianasse ja Saksamaale. Pärast armeeteenistusest kolis ta Texase ranniku lähedal asuvale South Padre Islandile, kus töötas kelnerina.

1990. aastal kolis Minneapolisesse. Algul töötas ta metsamehena, seejärel hakkas marihuaanat müüma. Temast sai marihuaana keelustamise vastane aktivist, liitudes riikliku marihuaanaseaduste reformiorganisatsiooniga ja legaliseerimist pooldava Rohujuureparteiga. 30-aastaselt kandideeris ta 1990. aasta valimistel kolmanda partei kandidaadina USA Senati, saades 1,65% häältest. 1990. aastate keskel külastas kommunistlikku Kuubat, kus ta veendi sotsialismist kommunismi pöörduma.

Kui 1995. aasta oktoobris läks tema kaaslane Arlin Troutt kohtu alla saja kilogrammi marihuaana levitamise eest, kirjutas Bentley internetis regulaarselt teateid kohtuistungilt. Pärast sõbra süüdimõistmist kirjutas ta: "Ja mis puutub uue vaba maa ja vaprate kodu leidmisse, siis ma ütlen seda – me juba teame, et see maa pole vaba, sellest on saanud suurim politseiriik, mida inimkond on kunagi näinud." 1996. aasta veebruaris tungis politsei eriüksus Bentley Minneapolises asuva kodu uksest sisse ja arreteeris ta. Samal kuul mõistis kohus ta narkokaubanduse (süüdistati rohkem, kui 1500 naela marihuaana müügis) ja rahapesu süüdistuste eest, milles ta end osaliselt süüdi tunnistas, viieks aastaks ja kolmeks kuuks vangi. Mõni kuu enne vabanemist kukkus ta läbi narkotestil ja põgenes vanglast, veetes järgmised kaheksa aastat põgenedes. 2007. aastal, pärast tüli sõbraga, peeti ta politsei poolt kinni ja saadeti ülejäänud karistust kandma range kontrolliga vanglasse. Ta vabanes vanglast 2008. aasta suvel.

2014. aastal töötas puutöölisena Texases Round Rockis. Pärast sõja puhkemist Donbassis jättis Bentley ta oma elu USAs, et liituda Donetskis venemeelsete separatistidega, ajendatuna soovist võidelda Ukraina relvajõudude vastu, kes olid tema jaoks natsid. Ta süvenes Vene meediakanalitesse, mis süüdistasid sõjas „USA toetatud natse“ ning kujutas seda võitlust ette millegi sarnasena Hispaania kodusõjaga, mida sellised kirjanikud nagu Ernest Hemingway olid kuulsalt kujutanud, kui võitlust demokraatia ja fašismi vahel. Samas olid tema sissetulekud vähenenud ja tal polnud sääste.  "Ma pidin oma elus leidma midagi tõelist ja tähendusrikast."  Ta saabus Donetskisse 7. detsembril 2014. Pärast ülekuulamist ja kahenädalast väljaõpet määrati pataljoni "Vostok" stalinistliku meelsusega üksusse "Sut Vremeni". Tema sõjaväeline kutsung oli "Texas" või "Donbassi kauboi". Ta näitas ennast kaassõdurite sõnul tubli võitlejana ja erakordse kuulipildurina. Enda sõnul sõdis ta Donetski separatistide armees 2014.-2015. ja 2017. aastal.

Olles USA kodanik venelaste poolel Ukrainas, oli ta Venemaa propagandamasinale saatusekingitus. „Kui ma USA-sse tagasi pöördun, siis Vene tankil, et USA vabastada, just nagu meie siin [Ukrainas] teeme. Kui ma USA-sse tagasi pöördun relvitult, veedan ülejäänud elu vanglas mingi vale jama süüdistuse pärast,“ ütles ta ajalehele "Newsweek".

Ta tegi kõik, et omandada venelik elustiil ja võimalikult putinistlik retoorika. Ta abiellus venelannaga, sai Venemaa kodakondsuse, ostis Venemaa poolt okupeeritud Donetski oblastis kinnisvara ja ristiti Vene Õigeusu Kirikus 2016. aasta juulis. Juunis 2015 alustas lahkus ta rindelt ja asus propagandasõduriks. Algul tegi ta Facebooki videoklippe, ilmus siis üksuse "Sut Vremeni" videotesse. Augustis 2015 alustas ta oma raadiosaatega Donetski raadiojaamas "Radio Kometa", kuidäks ülemusega mõned kuud hiljem tülli ja lahkus raadiost. Detsembris 2015 alustas tema YouTube'i kanal "Donbass with Texas". Oma avasaates lubas ta tuua kommunismi Donbassi. Donbassis kerkis ta kiiresti omamoodi rahvakangelaseks. Praeguseks on tohutut videote kataloogi, mille loomisel või milles ta on osalenud, vaadatud üle nelja miljoni korra. 2015. aasta septembris külastas ta Donetskist kirdes asuva Makiivka linna keskkooli klassi ja üks õpetaja tutvustas teda oma õpilastele kui „peaaegu legendaarset inimest Donbassis“.  Ta esines rohkelt ka Venemaa riigitelevisioonis. Oma esimesel esinemisel rääkis ta Venemaa telekanali NTV korrespondendile, et ta tuli Donbassi kaitsma piirkonda "Ameerika stiilis demokraatia" eest. Donetskis oli ta USA ajakirjanike sõnul üldtuntud "kangelane". Kaadreid tema pulmadest kohaliku venelannaga näidati Venemaa riigitelevisioonis parimal eetriajal kogu Venemaal.

Ta kadus 8. aprillil 2024. Pataljon "Vostok"  kinnitas tema surma sotsiaalmeedias 19. aprillil 2024.  Ta peeti kinni "Donetski Rahvavabariigi" armee5. motoriseeritud laskurbrigaadi sõdurite poolt, kui ta filmis Ukraina suurtükitule tagajärgi sõjaväeüksusele. Teda peeti ekslikult spiooniks, misjärel ta piinati ja tapeti. Aleksandr Hodakovski, üks Donetski Rahvavabariigi juhte, nõudis oma Telegrami kanalil karistust "neile, kes tapsid Russell Bentley", kuid ta kustutas oma sõnumi kiiresti. Bentley surm tekitas Venemaa ultranatsionalistlikes ringkondades raevuka reaktsiooni, kuna ta oli kurikuulsaks saanud okupeeritud Ukraina territooriumidel esinemistega.

Teda piinati ja ta tapeti Oploti pataljoni poolt Donetskis mahajäetud Petrovskaja kaevanduses üles seatud piinakambris.

2024 lõpetas Venemaa uurimiskomitee mõrva eeluurimise, süüdistus esitati neljale 5. brigaadi sõdurile. 8. detsembril 2025 mõistis Venemaa poolt okupeeritud Donetski linna kohtus kaks vene sõdurit tapmise eest süüdi. Major Vitali Vansjatskile ja leitnant Andrei Jordanovile määrati tapmise eest vastavalt 12 aastat vabaduskaotust ning seersant Vladislav Agaltsevile 11 aastat vabadusekaotust.

## Viited